Title: พระราชกฤษฎีกากำหนดจำนวน เขตอำนาจ และวันเปิดทำการของศาลแขวง ในจังหวัดเชียงราย พ.ศ. 2558

พระราชกฤษฎีกา

พระราชกฤษฎีกา
กำหนดจำนวน
เขตอำนาจ และวันเปิดทำการของศาลแขวง
ในจังหวัดเชียงราย
พ.ศ. ๒๕๕๘

ภูมิพลอดุลยเดช
ป.ร.
ให้ไว้ ณ
วันที่ ๙ เมษายน พ.ศ. ๒๕๕๘
เป็นปีที่ ๗๐
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรกำหนดจำนวน เขตอำนาจ
และวันเปิดทำการของศาลแขวง ในจังหวัดเชียงราย

อาศัยอำนาจตามความในมาตรา ๒๒ ของรัฐธรรมนูญแห่งราชอาณาจักรไทย
(ฉบับชั่วคราว) พุทธศักราช ๒๕๕๗ และมาตรา ๓ วรรคหนึ่ง
แห่งพระราชบัญญัติจัดตั้งศาลแขวงและวิธีพิจารณาความอาญาในศาลแขวง พ.ศ. ๒๔๙๙
จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑  พระราชกฤษฎีกานี้เรียกว่า พระราชกฤษฎีกากำหนดจำนวน เขตอำนาจ และวันเปิดทำการของศาลแขวง
ในจังหวัดเชียงราย พ.ศ. ๒๕๕๘

มาตรา ๒[๑]  พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓  ในจังหวัดเชียงรายให้มีศาลแขวงหนึ่งศาล
คือ ศาลแขวงเวียงป่าเป้ามีเขตอำนาจในอำเภอแม่สรวยและอำเภอเวียงป่าเป้า

มาตรา ๔  ให้เปิดทำการศาลแขวงเวียงป่าเป้าตั้งแต่วันที่
๑ เมษายน พ.ศ. ๒๕๕๘ เป็นต้นไป

มาตรา ๕  ในระหว่างที่ยังมิได้เปิดทำการศาลแขวงเวียงป่าเป้าตามมาตรา
๔ ให้ศาลจังหวัดเชียงรายมีเขตอำนาจตลอดถึงเขตอำนาจของศาลแขวงเวียงป่าเป้าด้วย

มาตรา ๖  บรรดาคดีของท้องที่อำเภอแม่สรวยและอำเภอเวียงป่าเป้า
ซึ่งค้างพิจารณาอยู่ในศาลจังหวัดเชียงรายในวันเปิดทำการศาลแขวงเวียงป่าเป้าตามมาตรา
๔ ให้คงพิจารณาพิพากษาต่อไปในศาลจังหวัดเชียงราย
บรรดาคดีของท้องที่ตามที่กำหนดไว้ในวรรคหนึ่ง
ซึ่งอยู่ระหว่างที่ศาลจังหวัดเชียงรายมีคำสั่งให้ผัดฟ้องหรือให้ขังผู้ต้องหาไว้ระหว่างสอบสวน
แล้วแต่กรณี ในวันเปิดทำการศาลแขวงเวียงป่าเป้า ให้ศาลจังหวัดเชียงรายมีอำนาจพิจารณาเกี่ยวกับการผัดฟ้องหรือขังระหว่างสอบสวนนั้นต่อไป

มาตรา ๗  ให้ประธานศาลฎีการักษาการตามพระราชกฤษฎีกานี้

ผู้รับสนองพระบรมราชโองการ
พลเอก
ประยุทธ์  จันทร์โอชา
นายกรัฐมนตรี

หมายเหตุ
:- เหตุผลในการประกาศใช้พระราชกฤษฎีกาฉบับนี้ คือ โดยที่ประชาชนในจังหวัดเชียงรายมีจำนวนเพิ่มมากขึ้น
ประกอบกับการคมนาคมระหว่างอำเภอแม่สรวยและอำเภอเวียงป่าเป้ามาศาลจังหวัดเชียงรายมีระยะทางห่างไกล  ดังนั้น
เพื่อให้ประชาชนผู้มีอรรถคดีสามารถเข้าถึงกระบวนการยุติธรรมได้โดยสะดวกและรวดเร็วยิ่งขึ้น
สมควรจัดตั้งศาลแขวงในจังหวัดเชียงรายหนึ่งศาล มีเขตอำนาจในอำเภอแม่สรวย และอำเภอเวียงป่าเป้า
และเปิดทำการได้ตั้งแต่วันที่ ๑ เมษายน พ.ศ. ๒๕๕๘ และโดยที่มาตรา ๓ วรรคหนึ่ง แห่งพระราชบัญญัติจัดตั้งศาลแขวงและวิธีพิจารณาความอาญาในศาลแขวง
พ.ศ. ๒๔๙๙ บัญญัติว่า ให้ตั้งศาลแขวงตามกฎหมายว่าด้วยพระธรรมนูญศาลยุติธรรมขึ้นในทุกจังหวัด
ในจังหวัดหนึ่งจะมีศาลแขวงกี่ศาล และมีเขตอำนาจเพียงใด และจะเปิดทำการได้เมื่อใด
ให้ประกาศโดยพระราชกฤษฎีกา  จึงจำเป็นต้องตราพระราชกฤษฎีกานี้

ปริยานุช/ผู้จัดทำ
๑๖ เมษายน ๒๕๕๘

ปุณิกา/ผู้ตรวจ
๑๖ เมษายน ๒๕๕๘

[๑] ราชกิจจานุเบกษา
เล่ม ๑๓๒/ตอนที่ ๓๐ ก/หน้า ๓๕/๑๐ เมษายน ๒๕๕๘